Branislav Mezei

Branislav Mezei (* 8. október 1980, Nitra) je slovenský hokejový obranca. Výrazne defenzívny typ, ktorý vyniká tvrdou hrou (na čo využíva svoju robustnú postavu) a býva často vylučovaný.

Klubový hokej 
S hokejom začínal v Nitre. Od sezóny 1997/98 hral v Severnej Amerike. V NHL debutoval v sezóne 2000/01 v mužstve New York Islanders, ktoré ho draftovalo v roku 1999 v 1.kole z 10.miesta. Za tento klub hrával aj ďalšiu sezónu (viac vo farmárskom tíme Bridgeport Sound Tigers). Od ročníka 2002/03 bol hráčom mužstva Florida Panthers. Počas lockoutu v NHL (2004/05) pôsobil v Třinci (česká hokejová extraliga), pred koncom základnej časti prestúpil do Dukly Trenčín, klub vypadol v semifinále s neskorším víťazom Slovanom Bratislava.

Na sezónu 2005/06 mal uzavretú zmluvu s Floridou Panthers s ročným príjmom 1,026 milióna USD. V ďalšom ročníku utrpel po 45 zápasoch zranenie ramena a zvyšok vynechal. Hráčom Floridy bol aj v ročníku 2007/08. V sezóne 2008/09 bol hráčom mužstva KHL Barys Astana, ďalšiu začal v HC Plzeň a v jej priebehu prestúpil do fínskeho Espoo Blues. Ročník 2010/11 odohral v HC Pardubice, po vypadnutí mužstva v play-off v alkoholickom opojení vykopol dvere susedov, keď ich byt považoval za svoj. Majiteľovi prisľúbil uhradenie škody, napriek tomu vec riešila polícia.

V ročníku 2011/12 bol hráčom HC Lev Poprad v KHL, následne ho angažoval ďalší klub tejto súťaže Avtomobilist Jekaterinburg, kde si utvoril bodové maximum v seniorskej kategórii, keď dosiahol 21 bodov za 8 gólov a 13 asistencií. Pred ročníkom 2013/14 uzavrel zmluvu s mužstvom Viťaz Čechov. Tu odohral jednu sezónu, v  ktorej nastúpil v 47 zápasoch v KHL. Po nej podpísal zmluvu s chorvátskym klubom KHL Medveščak. V drese Medveščaku odohral len 8 zápasov, klub podpísal kanadského obrancu Geoffom Kinradom a s Mezeiom nepredĺžil kontrakt. Následne natúpil za jeho materský klub HK Nitra.

Postupne sa stal kapitánom Nitry a klub doviedol k historickému úspechu v sezóne 2015/16, kedy s klubom získal majstrovský titul.

Klubová štatistika

Reprezentácia 
Branislav Mezei reprezentoval na majstrovstvách sveta v rokoch 2001, 2004, 2008 a Svetovom pohári 2004. Spolu odohral v slovenskej reprezentácii 61 zápasov, neskóroval. Nosí dres číslo 24.

MS 2013 
Tréner Vladimír Vůjtek ho nominoval na svetový šampionát vo Švédsku a Fínsku. Nastupuje v prvej obrannej formácii s Andrejom Sekerom.
V zápase proti Nemecku napadol protihráča Davida Schullera do oblasti hlavy a krku, čo si rozhodcovia nevšimli. Disciplinárna komisia IIHF však následne rozhodla o dištance na jedno stretnutie a nemohol hrať v zápase proti Rusku.

Štatistika na významných podujatiach

Referencie

Iné projekty

Externé odkazy 
 

Slovenskí hokejisti
Hráči New York Islanders
Hráči Florida Panthers
Hráči Dukly Trenčín
Hráči HC Třinec
Hráči HC Plzeň
Hráči HC Pardubice
Hráči Barys Astana
Hráči Avtomobilist Jekaterinburg
Hráči Espoo Blues
Hráči Viťaz Čechov
Hráči HK Nitra
Slovenskí hokejisti draftovaní NHL
Hokejisti draftovaní klubom New York Islanders
Účastníci MS v hokeji 2001
Účastníci MS v hokeji 2004
Účastníci MS v hokeji 2008
Účastníci MS v hokeji 2013
Osobnosti z Nitry